Siltiet minn Il-Profeta Kahlil Gibran maqlubin għall-Malti minn Victor Fenech Iż-Żwieġ Imbagħad reġgħet tkellmet Almitra, U x'tgħidilna, mgħallem, dwar iż-Żwieġ U weġibha: Twelidtu flimkien, u flimkien sa tkunu għal dejjem. Sa tkunu flimkien meta l-ġwienaħ bojod tal-mewt ixerrdu jiemkom. Iva, sa tkunu flimkien anki fil-memorja ħiemda ta' Alla. Imma ħallu li jkun hemm spazji fit-twaħħid tagħkom. U ħallu l-irwiefen tas-smewwiet jiżfnu bejnietkom. Ħobbu lil xulxin, imma tħallux li l-imħabba tkun rabta: Ħalluha bħal baħar miexi bejn ix-xtut ta' ruħkom. Imlew kikkret xulxin imma tixorbux minn kikkra waħda. Agħtu l-ħobż lil xulxin imma tiklux mill-istess ħobża. Għannu u iżfnu flimkien, u kunu ferħanin, imma ħallu spazju 'l xulxin, L-istess bħalma l-kordi tal-ljut huma mifrudin għad li jriegħdu bl-istess mużika. Agħtu qalbkom, imma mhux fiż-żamma ta' xulxin. Għax id il-Ħajja biss tista' tesa' l-qalb tagħkom. U ieqfu flimkien imma mhux wisq qrib xulxin: Għax mifruqa huma l-kolonni tat-tempju, U l-ballut u ċ-ċipress ma jikbrux fi dliel xulxin. U mara b'tarbija mrassa ma' sidirha qalet, Kellimna fuq it-Tfal. U hu qal: Uliedkom m'humiex uliedkom. Huma wlied ix-xenqa li l-Ħajja għandha għaliha nfisha. Jiġu permezz tagħkom imma mhux minnkom, U għad li jgħammru magħkom m'humiex proprjetà tagħkom. Tistgħu tagħtuhom imħabbitkom imma mhux ħsibijietkom, Għax huma għandhom il-ħsibijiet tagħhom. Tistgħu tagħtu kenn lil ġisimhom imma mhux lil ruħhom, Għax ruħhom tgħammar fid-dar ta' għada, li intom ma tistgħu żżuru lanqas fil-ħolm. Tistgħu tippruvaw tkunu bħalhom, imma tippruvawx tagħmluhom bħalkom. Għax il-ħajja la timxi lura u la titlajja mal-bieraħ. Intom il-qwies mnejn uliedkom joħorġu bħal vleġeġ ħajjin. L-Arċier jara l-marka tul il-mogħdija ta' l-infinit, u b'setgħetu jilwikom biex il-vleġeġ Tiegħu jaslu ħfief u 'l bogħod. Ħallu li l-ġbid tagħkom f'idejn l-Arċier ikun wieħed ta' ferħ: Għax waqt li Hu jħobb il-vleġġa li ttir, hekk ukoll Hu jħobb il-qaws li hu stabbli.